ΓΡΑΠΤΗ ΕΡΩΤΗΣΗ E-4199/97 υποβολή: Josι Garcνa-Margallo y Marfil (PPE) προς την Επιτροπή (21 Iανουαρίου 1998)

Θέμα: Ατζέντα 2000 και Στόχος 1: Άνεργος/ενεργός πληθυσμός 1993-1997

Ο γενικός διευθυντής της Διεύθυνσης Περιφερειακής Πολιτικής και Συνοχής κ. Eneko Landαburu άφησε να εννοηθεί σε δηλώσεις του στον Τύπο που έγιναν το Νοέμβριο ότι ένδεκα ευρωπαϊκές περιοχές, μεταξύ των οποίων και η Βαλέντσια (της Ισπανίας), πρόκειται να εκπέσουν από το καθεστώς του Στόχου 1 σύμφωνα με τις προτάσεις της Επιτροπής ώστε να μειωθούν τα διαρθρωτικά ποσά πριν από την ένταξη των νέων χωρών.

Την εκτίμηση αυτή έκανε με βάση προσωρινά δεδομένα που βρίσκονται στη διάθεση της Επιτροπής. Βέβαια, για τη συγκεκριμένη περίπτωση της της Βαλέντσιας, οι επίσημες στατιστικές του Eurostat δείχνουν ότι αυτή η αυτόνομη κοινότητα είχε το 1993 ΑΕΠ ίσο με το 74,9% του ευρωπαϊκού μέσου όρου και το 1994 ή αναλογία ήταν ακόμα χαμηλότερη, δηλαδή 73,6%. Το κατώφλιο για τη ένταξη στον Στόχο 1 είναι το 75%, πράγμα που δεν επιτρέπει καμία άμεση σκέψη σχετικά με μή εκπλήρωση των απαιτουμένων προϋποθέσεων εκ μέρους της Βαλέντσιας.

Σε περίπτωση χρήσης του ύψους του μέσου εισοδήματος των περιφερειών κατά την περίοδο 1993-1997 ως κριτηρίου για τον υπολογισμό του ΑΕΠ, καθίσταται σημαντική η γνώση των μακροοικονομικών δεδομένων αυτών των περιφερειών για κάθε έτος για το οποίο χορηγούνται ενισχύσεις.

Πόσος ήταν ο άνεργος πληθυσμός σε σχέση με τον ενεργό πληθυσμό κατά τα έτη 1993, 1994, 1995, 1996 και 1997 στις περιφέρειες που αναφέρονται κατωτέρω;

Ανατολική Μακεδονία, Θεσσαλία, Κρήτη, Πελοπόννησος, Κεντρική Ελλάδα, Ήπειρος, Αττική, Ιόνιοι Νήσοι, Αχαΐα, Στερεά Ελλάδα (Ελλάδα)

Hainaut (Βέλγιο)

Θουριγγία, Βρανδεμβούργο, Ανατολικό Βερολίνο, Σαξονία-Άνχαλτ, Σαξονία, Μύνστερ (Γερμανία)

Γαλικία, Εστρεμαδούρα, Castilla y Leon, Θέουτα και Μελίγια, Κοινότητα Βαλέντσιας, Αστουρία, Ανδαλουσία, Κανάριες Νήσοι, Murcia (Ισπανία)

Valenciennes, Avesnes, Douai, Κορσική, Υπερπόντιοι Νομοί (Γαλλία)

Ulster, Connaught, Leinster (Ιρλανδία)

Molise, Απουλία, Σικελία, Basilicata, Σαρδηνία, Καλαβρία, Campania (Ιταλία)

Flevoland (Κάτω Χώρες)

Burgerland (Αυστρία)

Βόρεια Πορτογαλία, Alentejo, Algarve, Λισσαβώνα, Vale do Tejo, Κέντρο (Πορτογαλία)

Islands, Highlands, Merseyside, Βόρεια Ιρλανδία (Ηνωμένο Βασίλειο)

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-4196/97, E-4197/97, E-4198/97, E-4199/97, E-4200/97, E-4201/97 και E-4204/97 (13 Μαρτίου 1998)

Η ισχύουσα νομοθεσία περί διαρθρωτικών ταμείων, κανονισμός (ΕΟΚ) αριθ. 2081/93 του Συμβουλίου της 20 Ιουλίου 1993 για την τροποποίηση του κανονισμού (ΕΟΚ) αριθ. 2052/88 για την αποστολή των διαρθρωτικών ταμείων, την αποτελεσματικότητά τους και τον συντονισμό των παρεμβάσεών τους μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφισταμένων χρηματοδοτικών οργάνων ((ΕΕ L 193 της 31.7.1993 )), αναφέρει, στο άρθρο του 8, ότι «οι περιφέρειες τις οποίες αφορά ο στόχος αριθ. 1 είναι οι περιφέρειες επιπέδου NUTS II (ονοματολογία των στατιστικών περιφερειακών μονάδων), των οποίων το ακαθάριστο εγχώριο προϊόν (ΑΕΠ) ανά κάτοικο είναι, με βάση τα στοιχεία των τριών τελευταίων ετών, κατώτερο του 75% του κοινοτικού μέσου όρου».

Τα περιφερειακά ΑΕΠ εκτιμώνται με ενιαία μεθοδολογία για όλες τις περιφέρειες της Κοινότητας. Η μέθοδος εκτίμησης βασίζεται σε δύο διαφορετικές μεταβλητές: το εθνικό ΑΕΠ για μία δεδομένη περίοδο, και την περιφερειακή δομή της αντίστοιχης μικτής προστιθέμενης αξίας. Τα τελευταία στοιχεία που είναι διαθέσιμα επί του παρόντος αφορούν το έτος 1994. Τα στοιχεία σχετικά με το έτος 1995 καταρτίζονται, και εκείνα σχετικά με το έτος 1996 θα είναι διαθέσιμα πριν από το τέλος του τρέχοντος έτους.

Οι στατιστικές πληροφορίες που ζητούνται από το αξιότιμο μέλος, που προέρχονται από τη βάση δεδομένων REGIO της Eurostat, του διαβιβάζονται απευθείας καθώς και στη Γενική Γραμματεία του Κοινοβουλίου. Πρέπει να σημειωθεί ότι οι πληροφορίες αυτές δεν είναι διαθέσιμες για την Valenciennes, Avesnes και Douai (που είναι ζώνες κατώτερες του επιπέδου NUTS II, επιλέξιμες κατ' εξαίρεση στο στόχο 1).